-एकटा बात पुछौं अहाँसँ ?
 - हँ यै सजनी, एकटा किए, दस टा पुछू ।
 - ओना त' हमर-अहाँक बन्धन जनम-जनम धरि जुड़ल रहत मुदा जँ अगिला जनममे हम मनुख बनि गेलियै आ अहाँकेँ मनुखक योनि नै भेटय तखन की करबै ?
 - तखन. . . तखन किछु और बनबै ।
 - तखन की बनबै ?
 - तखन हम कपासक गाछ बनबै ।
 - से किए ।
 - ऐ लेल जे तखन हम धागा बनि अहाँक कपड़ामे सजि क' सदिखन अहाँ संग आलिंगनवद्ध रहब ।
 - भक् !
 - ओह, कने काल और सुतू ने । एखन अन्हारे छै । एतेक भोरे ऊठि क' कोन पहाड़ तोड़बै !
 - दुर जाउ, सदिखन अहाँ मजाखे करै छी । सुतबै त' चुल्हा के फुकतै ?
 - एँ ! चुल्हा. . . आइ की छै जे चुल्हाक चक्करमे जाइ छी ?
 - जाउ, अहाँ सब दिन बुड़बके रहि गेलौं । यौ आइ नया साल छै, नया साल ।
 - गोली मारू एहन नया सालकेँ । अहाँ संग कोनो दिन पुरान थोड़बे बुझाइ छै । नीन खुलै आ अहाँक सुन्दर मुँह आँखिक आगू आबि जाइ आ अहाँ नन्हकी मुस्की द' करेजासँ साटि लेब। बस ओ दिन हमरा लेल नये साल जकाँ बिततै ।
 - भक्, अहूँ ने भोरे-भोरे बौरा जाइ छी ।
 -रौ बहिं, मलिकबा अन्हराकेँ हाइकोट देखबै छलै ।
 - की भेलौ से ?
 -मुदा की ?
 -बदलामे अपन दू किओ सोना गाम ल' जा क' नुकाबै लेल कहलकै । ओ त' बुझलकै जे हम किछु जानिते नै छीयै । हम मना क देलियै ।
 - नीक केलें । तें ने एकरा सबपर नोटबंदीक असर नै पड़लै । गरीब-गुरबाकें बहला-फुसला क' ई चोर सब बचि जाइ छै आ हम सब पकड़ा जाइ छी ।
 - जे ने कराबय नोटबंदी ।
 - यै, नया साल आबि गेलै । कहू ने की गिफ्ट लेब ?
 - दुर जाउ, इहो कोनो माँगि क' लेल जाइ छै ?
 - नै, तैयो कहू ने ।
 - हमरा त' चान-तरेगण सब द' दैके मोन होइ छै मुदा अहाँ की लेब से पता नै ने छै । अहीं कहू ने प्लीज ।
 - और किछु नै, बस अहाँ चाही । 